Document ID: 32010R0086

KOMISIJAS REGULA (ES) Nr. 86/2010
(2010. gada 29. janvāris),
ar kuru Padomes Regulas (EK) Nr. 1005/2008 I pielikumu groza attiecībā uz zvejas produktu definīciju un Komisijas Regulu (EK) Nr. 1010/2009 - attiecībā uz apmaiņu ar informāciju par trešo valstu zvejas kuģu inspekcijām un administratīvajiem pasākumiem, ko piemēro nozvejas sertifikātiem
EIROPAS KOMISIJA,
ņemot vērā Līgumu par Eiropas Savienību un Līgumu par Eiropas Savienības darbību,
ņemot vērā Padomes 2008. gada 29. septembra Regulu (EK) Nr. 1005/2008 (1), ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju, un jo īpaši tās 9. panta 1. punktu, 12. panta 5. punktu, 51. panta 3. punktu un 52. pantu,
tā kā:
(1)
Regulu (EK) Nr. 1005/2008 piemēro zvejas produktiem, kuri atbilst 2. pantā dotajai definīcijai. Minētās regulas I pielikumā ir uzskaitīti produkti, kuri attiecīgajā zvejas produktu definīcijā nav ietverti. Šo produktu sarakstu katru gadu var pārskatīt, un tagad tas jāgroza, pamatojoties uz jaunu informāciju, kas apkopota, administratīvi sadarbojoties ar trešām valstīm saskaņā ar Regulas (EK) Nr. 1005/2008 20. panta 4. punktu.
(2)
Komisijas 2009. gada 22. oktobra Regulā (EK) Nr. 1010/2009 (2), ar ko paredz sīki izstrādātu kārtību, kādā īstenojama Regula (EK) Nr. 1005/2008, cita starpā ir noteiktas to inspekciju robežvērtības, ko ostās veic dalībvalstis. Lai dalībvalstis varētu ievērot minētās regulas 4. panta c) un d) punktā paredzētās inspekciju robežvērtības, informācija par trešo valstu kuģu inspekcijām elektroniski jānosūta Komisijai, kurai šī informācija jādara zināma citām dalībvalstīm.
(3)
Regulas (EK) Nr. 1010/2009 IX pielikumā ir jānorāda administratīvie pasākumi, saskaņā ar kuriem elektroniski sagatavo, apstiprina vai iesniedz nozvejas sertifikātus vai aizstāj tos ar elektroniskām izsekojamības sistēmām, kas ļauj iestādēm panākt tādu pašu kontroles līmeni. Tā kā ir panākta vienošanās par jauniem administratīviem pasākumiem, kas piemērojami nozvejas sertifikātiem, minētais pielikums ir jāatjaunina.
(4)
Tādēļ ir attiecīgi jāgroza Regula (EK) Nr. 1005/2008 un (EK) Nr. 1010/2009.
(5)
Šajā regulā paredzētie pasākumi ir saskaņā ar Zvejniecības un akvakultūras pārvaldības komitejas atzinumu,
IR PIEŅĒMUSI ŠO REGULU.
1. pants
Grozījumi Regulā (EK) Nr. 1005/2008
Regulas (EK) Nr. 1005/2008 I pielikumu groza atbilstīgi šīs regulas I pielikumam.
2. pants
Grozījumi Regulā (EK) Nr. 1010/2009
Regulu (EK) Nr. 1010/2009 groza šādi.
1.
Regulas 4. pantam pievieno šādu daļu:
“Attiecībā uz pirmās daļas c) un d) punktu dalībvalstis nekavējoties paziņo Komisijai inspicētā trešās valsts kuģa vārdu un karoga valsti un inspekcijas datumu. Komisija šo informāciju dara pieejamu citām dalībvalstīm.”
2.
Regulas IX pielikumu groza atbilstīgi šīs regulas II pielikumam.
3. pants
Stāšanās spēkā
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
To piemēro no 2010. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2010. gada 29. janvārī

Labels: 10
12
5
6